Document ID: 32010D0046

KOMMISSIONENS AFGØRELSE
af 22. december 2009
om vedtagelse af tredje ajourførte liste over lokaliteter af fællesskabsbetydning i det boreale biogeografiske område i henhold til Rådets direktiv 92/43/EØF
(meddelt under nummer K(2009) 10424)
(2010/46/EU)
EUROPA-KOMMISSIONEN HAR -
under henvisning til traktaten om oprettelse af Den Europæiske Unions funktionsmåde,
under henvisning til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1), særlig artikel 4, stk. 2, tredje afsnit, og
ud fra følgende betragtninger:
(1)
Det boreale biogeografiske område, jf. artikel 1, litra c), nr. iii), i direktiv 92/43/EØF, omfatter dele af Finlands og Sveriges territorier samt Estlands, Letlands og Litauens territorier, som specificeret i det biogeografiske kort, som udvalget nedsat ved direktivets artikel 20, i det følgende benævnt »Habitatudvalget«, godkendte den 25. april 2005.
(2)
Det er nødvendigt at gøre videre fremskridt med etableringen af Natura 2000-nettet, der blev påbegyndt i 1995, og som er en væsentlig faktor for beskyttelsen af biodiversiteten i Fællesskabet.
(3)
Den foreløbige liste og de første to ajourførte lister over lokaliteter af fællesskabsbetydning i det boreale biogeografiske område jf. direktiv 92/43/EØF, blev vedtaget ved Kommissionens beslutning 2005/101/EF (2), 2008/24/EF (3) og 2009/94/EF (4). I henhold til artikel 4, stk. 4, og artikel 6, stk. 1, i direktiv 92/43/EØF skal den pågældende medlemsstat udpege de lokaliteter, der er opført på listen over lokaliteter af fællesskabsbetydning i det boreale biogeografiske område, som særlige bevaringsområder hurtigst muligt og inden for højst seks år ved at opstille bevaringsprioriteter og iværksætte de nødvendige bevaringsforanstaltninger.
(4)
Som led i den dynamiske tilpasning af Natura 2000-nettet ajourføres listerne over lokaliteter af fællesskabsbetydning. Derfor er en tredje ajourføring af den boreale liste påkrævet.
(5)
På den ene side er den tredje ajourføring af listen over lokaliteter af fællesskabsbetydning i det boreale biogeografiske område nødvendig med henblik på opførelse af yderligere lokaliteter, som medlemsstaterne siden 2007 har foreslået som lokaliteter af fællesskabsbetydning for det boreale biogeografiske område, jf. artikel 1 i direktiv 92/43/EØF. Forpligtelserne i medfør af artikel 4, stk. 4, og artikel 6, stk. 1, i direktiv 92/43/EØF skal opfyldes hurtigst muligt og inden for højst seks år fra vedtagelsen af den tredje ajourførte liste over lokaliteter af fællesskabsbetydning i det boreale biogeografiske område.
(6)
På den anden side er den tredje ajourføring af listen over lokaliteter af fællesskabsbetydning i det boreale biogeografiske område nødvendig, for at der kan tages hensyn til de ændringer i lokalitetsrelaterede oplysninger, som medlemsstaterne har meddelt efter vedtagelsen af den foreløbige og de to første ajourførte fællesskabslister. Den tredje ajourførte liste over lokaliteter af fællesskabsbetydning i det boreale biogeografiske område udgør således en konsolideret udgave af listen over lokaliteter af fællesskabsbetydning i det boreale biogeografiske område. Det bør imidlertid fremhæves, at forpligtelserne i medfør af artikel 4, stk. 4, og artikel 6, stk. 1, i direktiv 92/43/EØF skal opfyldes hurtigst muligt og inden for højst seks år fra vedtagelsen af den foreløbige liste eller de to første ajourførte lister over lokaliteter af fællesskabsbetydning i det boreale biogeografiske område, afhængigt af, hvilken liste en lokalitet af fællesskabsbetydning første gang er blevet opført på.
(7)
I overensstemmelse med artikel 4, stk. 1, i direktiv 92/43/EØF har de pågældende medlemsstater mellem januar 2003 og september 2008 tilsendt Kommissionen lister over foreslåede lokaliteter af fællesskabsbetydning, jf. nævnte direktivs artikel 1, for det boreale biogeografiske område.
(8)
Listerne over de foreslåede lokaliteter var ledsaget af oplysninger om hver lokalitet indgivet på den formular, som blev indført ved Kommissionens beslutning 97/266/EF af 18. december 1996 om en formular for oplysninger vedrørende foreslåede Natura 2000-lokaliteter (5).
(9)
Disse oplysninger omfatter den seneste og endelige udgave af et kort over den lokalitet, de pågældende medlemsstater har foreslået, lokalitetens navn, beliggenhed og udstrækning samt oplysninger fremkommet ved anvendelse af kriterierne i bilag III til direktiv 92/43/EØF.
(10)
Kommissionen har i forståelse med de enkelte medlemsstater opstillet et udkast til en liste, som også indeholder lokaliteter med prioriterede naturtyper eller prioriterede arter, og der bør på grundlag af dette udkast vedtages en tredje ajourført liste over lokaliteter, der er udvalgt som lokaliteter af fællesskabsbetydning i det boreale biogeografiske område.
(11)
Kendskabet til forekomsten og fordelingen af naturtyperne og arterne bliver stadig bedre som følge af den overvågning, der finder sted i medfør af artikel 11 i direktiv 92/43/EØF. Derfor er lokaliteterne på fællesskabsniveau blevet vurderet og udvalgt på grundlag af de aktuelt bedste foreliggende oplysninger.
(12)
Nogle medlemsstater har ikke foreslået lokaliteter nok til at imødekomme kravene i direktiv 92/43/EØF for nogle naturtyper og arter. For disse naturtyper og arter kan det derfor ikke konkluderes, at Natura 2000-nettet er fuldstændigt. Da der er indtrådt forsinkelser i modtagelsen af de nødvendige oplysninger og i opnåelsen af enighed med medlemsstaterne, er det nødvendigt at vedtage en tredje ajourført liste over lokaliteter, som det efterfølgende vil være påkrævet at revidere i overensstemmelse med artikel 4 i direktiv 92/43/EØF.
(13)
Da der fortsat ikke er tilstrækkeligt kendskab til forekomsten og fordelingen af nogle af naturtyperne i direktivets bilag I og arterne i dets bilag II, kan det ikke konkluderes, om nettet er fuldstændigt eller ej. Listen bør om nødvendigt revideres i overensstemmelse med artikel 4 i direktiv 92/43/EØF.
(14)
Af klarheds- og gennemskuelighedshensyn bør beslutning 2009/94/EF erstattes.
(15)
Foranstaltningerne i denne afgørelse er i overensstemmelse med udtalelse fra Habitatudvalget -
VEDTAGET FØLGENDE AFGØRELSE:
Artikel 1
Listen i bilaget til denne afgørelse er den tredje ajourførte liste over lokaliteter af fællesskabsbetydning i det boreale biogeografiske område, jf. artikel 4, stk. 2, tredje afsnit, i direktiv 92/43/EØF.
Artikel 2
Beslutning 2009/94/EF ophæves.
Artikel 3
Denne afgørelse er rettet til medlemsstaterne.
Udfærdiget i Bruxelles, den 22. december 2009.

Labels: 12
18
20